作者:王周
標題:自喻
內容:予念天之生，生本空疏器。五歲稟慈訓，憤悱讀書志。七歲辨聲律，勤苦會詩賦。九歲執公卷，倜儻幹名意。乞薦鄉老書，幸會春官試。折桂愧巍峨，依蓮何氣味。性拙絕不佞，才短無餘地。前年會知己，薦章實非據。甯見民說平，空荷君恩寄。瞿唐抵巴渝，往來名攬轡。孤舟一水中，艱險實可畏。群操百丈牽，臨難無苟避。濆向江底發，水在石中沸。槌鼓稱打寬，系紉呼下緯。善惡胡可分，死生何足諱。騎衡與垂堂，非不知前喻。臨淵與履冰，非不知深慮。我今縻搢紳，善地誰人致。城狐與社鼠，巧佞誰從庇。奴顏與婢膝，醜直誰從媚。妻兒夐限越，容顏幾憔悴。致身霄漢人，呃嚱盡賢智。